**Ministru kabineta noteikumu projekta “Grozījumi Ministru kabineta**

**2010.gada 30.novembra noteikumos Nr.1080 „Transportlīdzekļu reģistrācijas noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts “Grozījumi Ministru kabineta 2010.gada 30.novembra noteikumos Nr.1080 „Transportlīdzekļu reģistrācijas noteikumi”” (turpmāk - Noteikumu projekts) izstrādāts ar mērķi samazināt administratīvo slogu transportlīdzekļu reģistrācijā.Noteikumu projekts stājas spēkā Oficiālo publikāciju un tiesiskās informācijas likumā noteiktajā kārtībā, izņemot Noteikumu projekta 1.un 2.punktu, kas paredz valsts reģistrācijas numuru izvēles pasūtīšanas iespējas un stāsies spēkā 2020.gada 1.decembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ceļu satiksmes likuma 10.panta 1.4 daļa, 10.2 panta ceturtā daļa un 21.panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2010.gada 30.novembra noteikumu Nr.1080 „Transportlīdzekļu reģistrācijas noteikumi” (turpmāk – Noteikumi) 62.2. apakšpunktā ir noteikts, ka pirms transportlīdzekļa, kuram reģistrētas taksometru numura zīmes, noņemšanas no uzskaites tā atsavināšanai Latvijā vai izvešanai no Latvijas, pirms reģistrētā turētāja dzēšanas vai turētāja maiņas reģistrācijas veic valsts reģistrācijas numuru maiņu pret vispārējas izmantošanas valsts reģistrācijas numuriem. Lai veiktu taksometru numuru maiņu pret vispārējas izmantošanas valsts reģistrācijas numuriem, nepieciešama normatīvajos aktos par pasažieru komercpārvadājumiem ar taksometriem noteiktās institūcijas izdarīta atzīme Transportlīdzekļu un to vadītāju valsts reģistrā (turpmāk - reģistrs) par licences kartītes anulēšanu. Viens no normatīvajos aktos par pasažieru komercpārvadājumiem ar taksometriem noteiktās kārtības mērķiem ir nodrošināt, ka pārvadājumus ar taksometriem veic transportlīdzekļa reģistrācijas dokumentā norādītais turētājs. Ir nepieciešams nepieļaut turētāja maiņas reģistrāciju, ja reģistrā nav institūcijas izdarīta atzīme par licences kartītes anulēšanu, kuru izdara, kad taksometru kompānija savas saistības pret valsti ir izpildījusi. Normatīvo aktu mērķis nav bijis radīt lieku administratīvu slogu, ja reģistrētais taksometra turētājs no līzinga pakalpojumu sniedzēja savā īpašumā ir ieguvis taksometru un vēlas to reģistrēt VAS “Ceļu satiksmes drošības direkcija” (turpmāk – CSDD). Nav nepieciešams uzturēt administratīvo slogu, ja taksometra īpašnieks vēlas automobili reģistrēt īpašumā citai personai, piemēram, līzinga pakalpojumu sniedzējam, bet kā taksometra turētājs paliek komersants, kurš saņēmis licences kartīti noteiktajā kārtībā. Lai valsts pārvaldes pakalpojuma “Transportlīdzekļu reģistrācija” ietvaros mazinātu administratīvo slogu taksometru turētājiem, kuriem ir spēkā esoša normatīvajos aktos paredzētā licence, Noteikumu projekta 7. punktā ir paredzēts, ka taksometra numura zīmes nav jāmaina, ja taksometrs arī turpmāk tiek reģistrēts institūcijas izdarītajā atzīmē norādītajam turētājam. Šādas transportlīdzekļa reģistrācijas darbības nepieciešamība rodas gadījumos, kad transportlīdzeklis ir reģistrēts līzinga pakalpojuma sniedzēja īpašumā un turētājs vēlas mainīt līzinga pakalpojuma sniedzēju vai pēc līzinga saistību segšanas līzinga pakalpojuma sniedzējs transportlīdzekli nodod īpašumā reģistrētajam turētājam vai citai personai.Ņemot vērā, ka transportlīdzekļa krāsu reģistrācijas apliecībā vairs nenorāda, bet tā tiek fiksēta reģistrā, lai mazinātu administratīvo slogu valsts pārvaldes pakalpojuma “Transportlīdzekļu reģistrācija” ietvaros, Noteikumu projekta 6.punktā ir paredzēts, ka transportlīdzekļu krāsas izmaiņas nav jāreģistrē un nav jāsaņem jauna reģistrācijas apliecība. Informācija reģistrā ir ievērojami plašāka nekā tā tiek atspoguļota transportlīdzekļa reģistrācijas apliecībā. Vienlaikus tiek saglabāta prakse, ka reizi gadā krāsojums tiek fiksēts pie tehniskās apskates vai salīdzināšanas izziņā, ja tiek veikta agregātu salīdzināšana. Arī mainoties operatīvā transportlīdzekļa statusam, ziņas par krāsojuma izmaiņām joprojām tiek atspoguļotas reģistrā, bet nevis transportlīdzekļa reģistrācijas apliecībā. Nodrošinot valsts pārvaldes pakalpojumu “Transportlīdzekļu reģistrācija”, CSDD šobrīd transportlīdzekļus reģistrē arī tādām juridiskām personām, kuras savu statusu apliecina ar dažādiem dokumentiem, piemēram, statūtiem vai lēmumu par izveidošanu. Ņemot vērā, ka Latvijas Republikas Uzņēmumu reģistrs uztur vienotu publisko personu un iestāžu sarakstu, lai novērstu datu ievades dublēšanos un atšķirības, uzturot informāciju dažādos valsts reģistros, CSDD ir nodrošinājusi iespēju pirms transportlīdzekļa reģistrācijas veikt juridiskas personas datu iegūšanu no Latvijas Republikas Uzņēmumu reģistra vestajiem reģistriem. Noteikumu projekta 4. un 9.punkts paredz, ka transportlīdzekļa reģistrācijas apliecībā tiek norādīts tieši Latvijas Republikas Uzņēmumu reģistra vestajos reģistros norādītais juridiskās personas nosaukums.  Šobrīd Noteikumi paredz numura izvēles iespējas tikai no CSDD klientu apkalpošanas centru rīcībā esošām, iepriekš izgatavotām valsts reģistrācijas numura zīmēm. Gadījumā, ja klienta izvēlētā numura zīme atrodas citā CSDD klientu apkalpošanas centrā, tad klients var veikt numura zīmes rezervēšanu uz piecām dienām un šo piecu dienu laikā numura zīmi izņemt norādītajā CSDD klientu apkalpošanas centrā. Lai paplašinātu  numuru izvēles iespējas, paredzēts izstrādāt iespēju CSDD klientu apkalpošanas centros un e-pakalpojumos pasūtīt numurus no iepriekš piešķirtiem numuriem, kurus CSDD var izsniegt atkārtoti saskaņā ar Noteikumu 11.5 punktu, kā arī no nākamās numuru sērijas numuriem, kuru izgatavošana vēl nav uzsākta. Tas nodrošinās plašāka klientu loka interešu apmierināšanu, papildus padarot pakalpojumu valsts pārvaldes pakalpojumā “Transportlīdzekļu reģistrācija” ietilpstošo transportlīdzekļu valsts reģistrācijas numuru piešķiršanu pieejamāku un caurspīdīgāku. Lai klients jebkurā CSDD klientu apkalpošanas centrā varētu reģistrēt transportlīdzekli ar sev vēlamu numura zīmi, CSDD esošā pakalpojuma izvēlētā numura rezervācijas vietā nodrošinās e-pakalpojumos vai klientu apkalpošanas centros pasūtītu numura zīmju saņemšanas iespēju personas norādītajā CSDD klientu apkalpošanas centrā trešajā darba dienā pēc pasūtījuma izdarīšanas šobrīd noteikto 30 dienu vietā, bet CSDD Rīgas klientu apkalpošanas centrā – 2 darba stundu laikā no iesnieguma transportlīdzekļa reģistrācijai iesniegšanas brīža. Veicot numura zīmju pasūtīšanu, klientam būs jāsamaksā par numura zīmes izgatavošanu. Ņemot vērā CSDD pakalpojumu programmatūras izveidošanai nepieciešamo laiku, paredzēts noteikt, ka minētais regulējums stājas spēkā 2020.gada 1.decembrī. Minētais pakalpojums tiks piedāvāts valsts pārvaldes pakalpojuma “Transportlīdzekļu reģistrācija” ietvaros, izmantojot pakalpojuma klātienes vai neklātienes (elektronisku) pieprasīšanas un saņemšanas kanālus. Lai ierobežotu liela skaita augsti pieprasītu numura zīmju nonākšanu vienu un to pašu personu rīcībā, tiek saglabāts ierobežojums šādu numura zīmju pasūtīšanu atļaut vienu reizi gada laikā katram personas īpašumā, turējumā vai valdījumā esošam transportlīdzeklim. Samaksu par numura zīmes pasūtīšanu veic vienlaikus ar pasūtīšanu un to var veikt, gan saņemot klātienes pakalpojumu, gan CSDD uzturētajos e-pakalpojumos.Noteikumu projektā 2.punktā ietvertais 10.4 punkts paredz pienākumu personai, kas pasūtījusi numura zīmes, 10 dienu laikā pēc numura zīmju pasūtīšanas valsts reģistrācijas numuru reģistrēt transportlīdzeklim. Savukārt Noteikumu projektā 2.punktā ietvertais 10.5punkts nosaka CSDD pienākumu nodrošināt, ka pasūtītās izvēles numura zīmes var saņemt trešajā darba dienā pēc pasūtīšanas, bet, veicot transportlīdzekļa reģistrāciju CSDD Rīgas klientu apkalpošanas centrā, – divu darba stundu laikā pēc iesnieguma valsts reģistrācijas numura reģistrācijai transportlīdzeklim iesniegšanas. Šī kārtība ietverta Noteikumu projekta 1., 2. un 3. punktā. Noteikumu projektā 2.punktā ietvertais 10.4 un 10.5 punkts nav attiecināms uz bojātu numura zīmju nomaiņu, kur saglabājas līdzšinējais regulējums (Noteikumu 11.2 un 14.punkts).Diplomātiskā korpusa pārstāvjiem, ka arī to īpašumam saskaņā ar 1961. gada 18. aprīļa Vīnes Konvenciju par diplomātiskajiem sakariem ir paredzēta īpašuma neaizskaramība.Saņemot valsts pārvaldes pakalpojumu “Transportlīdzekļu reģistrācija”, ja kāds līzinga sabiedrības klients veic sākotnējās numurzīmes nomaiņu uz diplomātisko, pat tad, ja tas nav atļauts saskaņā ar līzinga līgumu, līzinga sabiedrībai kā transportlīdzekļa īpašniekam līzinga līguma saistību neizpildes gadījumā ir faktiski neiespējami šādu transportlīdzekli pārņemt savā valdījumā un realizēt. Lai novērstu līzinga sabiedrības kā transportlīdzekļa īpašnieka tiesību ierobežojumu, noteikumu projekta 8.punkts paredz noteikt, ka gadījumā, ja transportlīdzeklim tiek pieprasītas diplomātiskās numurzīmes, nepieciešams saņemt transportlīdzekļa īpašnieka piekrišanu. Noteikumu projekta saskaņošanas laikā ir saņemts Latvijas Transportlīdzekļu Tirgotāju Asociācijas ierosinājums Nr.2020-1 par atteikšanos no transportlīdzekļa agregātu numuru salīdzināšanas veikšanas nepieciešamības pēc transportlīdzekļa pārdošanas tirdzniecības uzņēmumā, ja transportlīdzeklim ir derīga tehniskā apskate. Ņemot vērā, ka saskaņā ar noteikto kārtību transportlīdzekļu tehniskās apskati uzsāk ar transportlīdzekļa uzskaites tehnisko datu salīdzināšanu un komersants pirms transportlīdzekļa pārdošanas pārliecinās, ka tā uzskaites tehniskie dati atbilst iesniegtajos dokumentos norādītajiem datiem un nav aizdomu par agregātu numuru vai iesniegto dokumentu viltojumiem, lai samazinātu administratīvo slogu valsts pārvaldes pakalpojuma “Transportlīdzekļu reģistrācija” ietvaros komersantiem un transportlīdzekļu pircējiem Latvijas Transportlīdzekļu Tirgotāju Asociācijas ierosinājums ir atbalstāms un atbilstošs grozījums ietverts Noteikumu projekta 5.punktā. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts akciju sabiedrība „Ceļu satiksmes drošības direkcija”, Satiksmes ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupa, kuras tiesiskais regulējums arī ietekmē vai varētu ietekmēt | Noteikumu projekts attiecas uz transportlīdzekļu īpašniekiem, turētājiem, valdītājiem – fiziskām un juridiskām personām kā arī uz VAS “Ceļu satiksmes drošības direkcija.”. |
| 2. | Tiesiskā regulējuma ietekme uz tautsaimniecību un administratīvo slogu. | Paredzams, ka administratīvais slogs tiks samazināts gan transportlīdzekļu īpašniekiem un turētājiem, jo tiek paplašināta iespēja izvēlēties numura zīmes, t.sk. izmantojot elektroniskos pakalpojumus, gan arī VAS „Ceļu satiksmes drošības direkcija”, jo tiks samazināta klientu plūsma klientu apkalpošanas centros. Tiek samazināts arī to gadījumu skaits, kad transportlīdzekļu reģistrācijai ir nepieciešama agregātu numuru salīdzināšanas veikšana. |
| 3. | Administratīvo izmaksu monetārs novērtējums | Izmaksas, ko rada Noteikuma projekta tiesiskais regulējums saistībā ar informācijas pieņemšanas, apstrādes vai uzglabāšanas pienākumu izpildi, nodrošinās VAS “Ceļu satiksmes drošības direkcija” līdzšinējo funkciju ietvaros un papildu līdzekļu piesaiste nebūs nepieciešama. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta saskaņošanas procesā 2020.gada 3.aprīlī ievietots Satiksmes ministrijas tīmekļa vietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Noteikumu projekta saskaņošanas laikā ir saņemts Latvijas Transportlīdzekļu Tirgotāju Asociācijas ierosinājums, kas iekverts noteikumu projektā. Citi iebildumi un priekšlikumi par noteikumu projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VAS “Ceļu satiksmes drošības direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Noteikumu projekta īstenošana tiks veikta esošo cilvēkresursu ietvaros. Saistībā ar projekta izpildi nebūs nepieciešams veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāre I.Stepanova